Birksted mottok Krigskorset med sverd, Norges høyeste utmerkelse  Foto: KEN 
**Kaj Birksted** (født 2. mars 1915 i Danmark, død 21. januar 1996 i London) var en dansk offiser, under andre verdenskrig jagerpilot i det norske luftforsvaret i England. Han er den eneste utlending som har mottatt det norske Krigskorset to ganger (Krigskorset med sverd og stjerne, senere endret til to sverd).

Oppvekst i USA
--------------

Birksted var født i Danmark, men bodde de første tolv årene av sitt liv i USA, inntil familien flyttet tilbake til hjemlandet. Han tok handelsutdannelse før han i 1936 ble tatt opp ved den danske marinens flyveskole. To år senere ble han utnevnt til flyløytnant i reserven.

Andre verdenskrig
-----------------

Kort etter den tyske invasjonen av Danmark i 1940 flyktet Birksted sammen med en kollega, Charles M. Sundby, til Norge hvor han sluttet seg til de norske styrkene. Han fulgte med under evakueringen til Storbritannia, og ble opptatt som elev, senere instruktør, ved den norske flyskolen Little Norway i Canada. I 1941 ble han overført til England, hvor han ble jagerflyver først ved 43 Squadron, deretter ved den norske 331 (N) Squadron. Her ble han flyveress, med 10 bekreftede og 10 ubekreftede nedskytninger av fiendtlige fly. 

Etter en kort tid som instruktør ved Fighter Leaders School i 1943, vendte han tilbake til 331 som Wing Commander og norsk oberstløytnant. I 1944 var han vekselvis i aktiv tjeneste og i stabsjobber, blant annet som planlegger ved RAFs 11. Group’s Combined Control Center.

Utmerkelser
-----------

Birksted mottok flere ordener, dekorasjoner og medaljer for sitt virke under andre verdenskrig. Han er den eneste utenlandske borger som har mottatt det norske Krigskorset to ganger. Han ble tildelt den norske Krigsmedaljen «for å ha ydet Norges Forsvar store tjenester ved aktiv deltagelse i luftoperasjoner mot fienden gjennom lengre tid». Videre mottok han Haakon VIIs 70-årsmedalje og Deltagermedaljen med rosett. Birksted ble i 1946 utnevnt til kommandør med stjerne av St. Olavs Orden.

Birksted ble ridder av Dannebrogordenen i 1949 og mottok Dannebrogordenens hederstegn i 1951. Han ble også tildelt Kong Christian Xs erindringsmedalje for deltakelse i krigen 1940–45.

Fra Storbritannia mottok han utmerkelsene Distinguished Service Order og Distinguished Flying Cross og ble utnevnt til offiser av Order of the British Empire.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Utmerkelser

|  |  |  |
| --- | --- | --- |
| Ridder av Dannebrog-ordenen | Dannebrog-ordenens hederstegn | Kong Christian Xs erindrings-medalje for deltakelse i krigen 1940–45 |

|  |  |  |  |
| --- | --- | --- | --- |
| Krigskorset med to sverd | Kommandør med stjerne av St. Olavs Orden | Krigsmedaljen | Deltagermedaljen med rosett |

|  |  |  |  |
| --- | --- | --- | --- |
| Haakon VIIs 70-årsmedalje | Distinguished Service Order | Offiser av Order of the British Empire | Distinguished Flying Cross |

 |

Etter krigen
------------

Etter frigjøringen i 1945 ble Birksted oberstløytnant i det danske forsvaret og leder for Kontoret for luftmilitære saker, senere formann for Det luftmilitære utvalg og luftmilitær rådgiver for forsvarsministeren. I 1950 ble han utnevnt til oberst og sjef for flyverstaben, fra 1960 tilknyttet NATO.

Ettermæle
---------

I 2009 ble en byste av Birksted, utført av den færøyske billedhuggeren Hans Pauli Olsen, satt opp i Flyvevåbenmuseet ved Danmarks Flymuseum. Året etter, 5. mai 2010, ble et minnesmerke, en byste utført av billedhuggeren Gudrun Steen-Andersen montert på en sokkel av norsk granitt, satt opp i Churchillparken ved Frihedsmuseet i København.

Litteratur
----------

* Cato Guhnfeldt.*Spitfire Saga. Pionértid – Bind I,* 2009, Wings. ISBN 9788299807104
* Cato Guhnfeldt, *Spitfire Saga. Sommeren 1942/Dieppe* – Bind II, 2009, Wings. ISBN 9788299807111
* Cato Guhnfeldt, *Spitfire Saga. Full innsats – Bind III,* 2010, Wingsi. ISBN 9788299807128
* Cato Guhnfeldt, *Spitfire Saga. Mot overtak i luften –* Bind IV, 2013, Wings. ISBN 9788299807135
* Cato Guhnfeldt, *Spitfire Saga. 132 Wing/Invasjonen;* Bind V, 2014, Wings. ISBN 9788299807142I

Referanser
----------

1. 1 2   Dansk biografisk leksikon, Dansk Biografisk Leksikon-ID Kaj\_Birksted[Hentet fra Wikidata]
2. ↑  Gjems-Onstad, Erik *Krigskorset og St. Olavsmedaljen med ekegren* (1995) Grøndahl Dreyer.
3. ↑  Gjems-Onstad, Erik: *Krigskorset og St. Olavsmedaljen med ekegren*, Oslo: Grøndahl Dreyer, 1995, s. 121. Fulltekstutgave fra Nasjonalbiblioteket (tilgjengelig for norske IP-adresser).
4. 1 2 3  *Kraks Blå Bog 1957*, digitalisert utgave ved LFL's Bladfond, 2008.
5. ↑  «Orders & Medals for Birksted, Kaj» Arkivert 9. november 2013 hos Wayback Machine. Danish WW2 Pilot.
6. ↑  *Norges statskalender 1947*, Oslo: Aschehoug, 1947, sp. 1021.
7. ↑  «Kaj Birksted», *Dansk Biografisk Leksikon*.
8. ↑  Buste af Kaj Birksted, Danmarks Flymuseum.
9. ↑  «Kaj Birksted (1915-1996)» Arkivert 2. desember 2013 hos Wayback Machine. Monumentbasen, Københavns Kommune og Kristeligt Dagblad Arkivert 19. juli 2011 hos Wayback Machine. 6. mai 2010.

Kilder
------

* Kronikk av Peder Hove, tidligere jagerpilot og forfatter, i Jyllands-Posten d. 2. mai 2005: *Flyverhelten, der kom hjem i kulden*.

Eksterne lenker
---------------

* Kaj Birksted, Danmarks flyver-es
* Birksteds rolle i forbindelse med opprettelsen av det danske flyvåpen

Portal: Danmark

|  |  |
| --- | --- |
| Oppslagsverk/autoritetsdata | Store Danske Encyklopædi **·** Dansk biografisk leksikon **·** Prabook **·** VIAF **·** LCCN **·** ISNI
 |